**NÁRODNÁ RADA SLOVENSKEJ REPUBLIKY**

**IX. volebné obdobie**

**NÁVRH**

**Ústavný z á k o n**

z ... 2025,

**ktorým sa mení a dopĺňa Ústava Slovenskej republiky**

**č. 460/1992 Zb. v znení neskorších predpisov**

Národná rada Slovenskej republiky sa uzniesla na tomto ústavnom zákone:

Čl. I

Ústava Slovenskej republiky č. 460/1992 Zb. v znení ústavného zákona č. 244/1998 Z. z., ústavného zákona č. 9/1999 Z. z., ústavného zákona č. 90/2001 Z. z., ústavného zákona č. 140/2004 Z. z., ústavného zákona č. 323/2004 Z. z., ústavného zákona č. 463/2005 Z. z., ústavného zákona č. 92/2006 Z. z., ústavného zákona č. 210/2006 Z. z., ústavného zákona č. 100/2010 Z. z., ústavného zákona č. 356/2011 Z. z., ústavného zákona č. 232/2012 Z. z., ústavného zákona č. 161/2014 Z. z., ústavného zákona č. 306/2014 Z. z., ústavného zákona č. 427/2015 Z. z., ústavného zákona č. 44/2017 Z. z., ústavného zákona č. 71/2017 Z. z., ústavného zákona č. 137/2017 Z. z., nálezu Ústavného súdu Slovenskej republiky č. 40/2019 Z. z., ústavného zákona č. 99/2019 Z. z., ústavného zákona č. 422/2020 Z. z., ústavného zákona č. 378/2022 Z. z., ústavného zákona č. 24/2023 Z. z. a ústavného zákona č. 241/2023 Z. z. sa mení a dopĺňa takto:

1. V článku 7 ods. 1, druhá veta sa za slovo „zväzku“ vkladajú slová: „a o vystúpení z Európskej únie alebo organizácie vzájomnej kolektívnej bezpečnosti“.
2. Článok 7 sa dopĺňa odsekom 6, ktorý znie:

„(6) Nič v tomto článku nemožno vykladať ako súhlas Slovenskej republiky s prenosom výkonu časti jej práv v základných kultúrno-etických otázkach, ktoré sa týkajú oblasti ochrany života a dôstojnosti ľudskej bytosti od počatia po prirodzenú smrť, inštitúcie manželstva muža a ženy ako základu spoločnosti, verejnej morálky, rodinného práva, osobného statusu, kultúry, jazyka ako aj rozhodovania o veciach s tým súvisiacich v oblasti zdravotníctva, vedy, výchovy, vzdelávania, osobného stavu a dedenia, a to v rozsahu, v akom sú tieto otázky predmetom úpravy v tejto ústave alebo ústavnom zákone alebo predmetom zákonnej úpravy vydanej na základe a v medziach tohto ustanovenia.“

1. Článok 15 sa dopĺňa odsekom 5, ktorý znie:

„(5) Dohody o plodení detí alebo tehotenstve v prospech iných sú zakázané. Eugenické praktiky, použitie ľudského tela na účely majetkového prospechu, klonovanie ľudských bytostí a vytváranie ľudských embryí na výskumné a terapeutické účely sú zakázané.“

1. V článku 24 ods. 1 sa na jeho konci pripája táto veta: „Právo na výhradu vo svedomí sa zaručuje. Podrobnosti uplatňovania práva na výhradu vo svedomí môže ustanoviť zákon alebo medzinárodná zmluva, ktorou je Slovenská republika viazaná.“
2. V článku 41 sa za odsek 1 vkladá nový odsek 2, ktorý znie:

„(2) Rodičmi dieťaťa sú matka a otec; matkou dieťaťa je žena a otcom dieťaťa je muž. Podmienky osvojenia ustanoví zákon.“.

Doterajšie odseky 2 až 6 sa označujú ako odseky 3 až 7.

1. V doterajšom článku 41 ods. 4 sa za prvú vetu vkladá nová druhá a tretia veta, ktorá znie:

„Rodičia majú právo vychovávať svoje deti podľa vlastného presvedčenia a zabezpečiť im morálnu a náboženskú výchovu a vzdelávanie v súlade so svojim presvedčením. Takáto výchova a vzdelávanie musí rešpektovať stupeň zrelosti dieťaťa. Výchovu a vzdelávanie detí a mládeže v oblasti formovania intímneho života a sexuálneho správania možno uskutočňovať len so súhlasom zákonného zástupcu.“

1. V článku 42 ods. 1 sa na jeho konci pripája táto veta:

„Pri plnení svojich záväzkov v oblasti výchovy a vzdelávania štát rešpektuje právo rodičov zabezpečovať túto výchovu a vzdelávanie v zhode s ich vlastným náboženským a filozofickým presvedčením.“

1. V článku 87 sa za odsek 1 vkladajú nové odseky 2 a 3, ktoré znejú:

„(2) Národná rada Slovenskej republiky môže na návrh vlády Slovenskej republiky skrátiť lehoty ustanovené zákonom pre legislatívne konanie o návrhu zákona, ak

1. je to nevyhnutné na ochranu základných ľudských práv a slobôd alebo bezpečnosti štátu,
2. hrozia štátu značné hospodárske škody, alebo
3. si to vyžaduje rozhodnutie Rady bezpečnosti Organizácie Spojených národov o akciách na zabezpečenie medzinárodného mieru a bezpečnosti vydané podľa čl. 41 Charty Organizácie spojených národov.

(3) Ak Národná rada Slovenskej republiky návrh zákona neschválila, môže Národná rada Slovenskej republiky o tej istej veci rokovať najskôr o šesť mesiacov odo dňa neschválenia návrhu zákona. Výnimky z obmedzenia podľa prvej vety môže ustanoviť zákon.“.

Doterajšie odseky 2 až 4 sa označujú ako odseky 4 až 6.

1. V článku 93 ods. 1 sa na konci vety za slovo „zväzku“ vkladajú slová „a o vystúpení z Európskej únie alebo organizácie vzájomnej kolektívnej bezpečnosti“.
2. V článku 125 ods. 1 písm. d) sa bodka na konci nahrádza čiarkou a dopĺňa sa písmenom e), ktoré znie:

„e) postupu Národnej rady Slovenskej republiky s ústavou pri legislatívnom konaní o návrhu zákona.“.

1. V článku 125 sa za odsek 3 vkladá nový odsek 4, ktorý znie:

„(4) Ak ústavný súd vysloví, že postup Národnej rady Slovenskej republiky pri legislatívnom konaní o návrhu zákona nebol v súlade s ústavou, stráca tento zákon účinnosť a platnosť.“.

Doterajšie odseky 4 až 6 sa označujú ako odseky 5 až 7.

1. V článku 131 ods. 1 sa slová „čl. 125 ods. 1 písm. a) a b)“ nahrádzajú slovami „čl. 125 ods. 1 písm. a), b) a e)“.
2. V článku 149 sa na jeho konci pripája táto veta: „Prokuratúra sa podieľa na boji proti korupcii a boji proti terorizmu; na tento účel zákon ustanoví zriadenie osobitných odborov prokuratúry s pôsobnosťou pre celé územie Slovenskej republiky.“

Čl. II

Tento ústavný zákon nadobúda účinnosť 1. septembra 2025.